Sinoćnja dodjela nagrade Zlatna kuna okupila je u City Plaza Zagreb brojne gospodarstvenike i osobe iz javnog i političkog života, a nazočili su joj i među ostalima predsjednica Republike Kolinda Grabar-Kitarović i predsjednik Vlade Andrej Plenković.

Sjedili su jedno do drugoga, a sudeći po fotografijama našeg fotoreportera uživali su u ugodnom čavrljanju.

Iako je u zadnjim tjednima došlo do izvjesnog zahlađenja u odnosima između premijera i predsjednice zbog Sporazuma o Marakešu, na sinoćnjoj svečanosti nije se dalo naslutiti da u odnosima Plenkovića i Grabar-Kitarović ima bilo kakvih problema.

Sam problem oko Marakeškog sporazuma riješen je prije nekoliko dana kada je Vlada odredila da će ministar unutarnjih poslova Davor Božinović predstavljati Hrvatsku na konferenciji u Marakešu, a Plenković kratko objasnio kako taj dokument "ne predstavlja problem".